Pääministeri Juha Sipilä (kesk.) kertoo laittaneensa vihreiden tänään eduskunnassa tekemän ehdotuksen koulutuksen säästöistä tarkkaan muistiin.

- Otamme huomioon kaikki opposition rakentavat ehdotukset. Niitä kuulin yhden kappaleen. Vihreiden eduskuntaryhmän puheenvuorossa tuli yksi vaihtoehto koulutuksen säästöille. Se on tarkasti kirjattu muistiin, Sipilä sanoi hetki sitten eduskunnassa.

Vihreät kritisoivat tiukkaan sävyyn hallituksen aikeita leikata koulutuksesta.

- Vihreillä on teille esitys, jolla tämä leikkaus tulevaisuudesta voidaan korvata. Vihreiden esitys ympäristöhaitallisten tukien karsimisesta 800 miljoonalla eurolla hallituskauden aikana korvaisi kaikki koulutukseen kohdistamanne säästöt. Silloin voisimme vähentää ulkomaisen öljyntuonnin saamia tukia diesel-polttoaineen alennetussa verokannassa ja samalla edistää kotimaisten korvaavien biopolttoaineiden käyttöä, vihreiden puheenjohtaja Ville Niinistö sanoi puheenvuorossaan.

- Kaikki voittaisivat, hän lisäsi.

Oppositiopuolueet arvostelivat ärhäkästi hallituksen säästölinjauksia eduskunnan täysistunnossa.

- Tämä ohjelma tekee toisille kipeämpää kuin toisille. Kovimmat iskut joutuvat ottamaan vastaan pienituloiset eläkeläiset ja lapsiperheet sekä paljon sairastavat ja työttömät, kristillisdemokraattien puheenjohtaja Päivi Räsänen sanoi.

Valtiovarainministeriön eilen maanantaina julkaiseman selvityksen mukaan hallitusohjelmaan kirjatut leikkaukset rokottavat eniten eläkeläisiä, lapsiperheitä ja työttömiä.